b"\n_START_ARTICLE_\nO\xc5\xbeepek\n_START_SECTION_\nGojenje\n_START_PARAGRAPH_\nSemena sejemo spomladi, sadike pa sadimo v razmiku 40\xe2\x80\x9350 cm. O\xc5\xbeep se lahko razmno\xc5\xbeuje tudi vegetativno z deljenjem korenin spomladi in jeseni. O\xc5\xbeep za rast potrebuje mo\xc4\x8dno sonce in dobro prepustno prst, dobro mu dene ob\xc4\x8dasno obrezovanje. Ker ima kratko \xc5\xbeivljenje, je treba rastline vsakih nekaj let nadomestiti z novimi. Idealen je za nizke \xc5\xbeive meje ali omejevanje gredic znotraj zeli\xc5\xa1\xc4\x8dnega vrta._NEWLINE_O\xc5\xbeep ima svojo uporabo tudi znotraj vrta in je uporabna spremljevalna rastlina za zelje, saj odganja metulje kapusove beline. Ugotovili so, da izbolj\xc5\xa1a pridelek vinski trti, \xc4\x8de ga posadimo ob vrstah, \xc5\xa1e posebej, \xc4\x8de je teren, na katerem raste trta, pe\xc5\xa1\xc4\x8den ali skalnat in je zemljo te\xc5\xbeje obdelovati. O\xc5\xbeepek ne deluje dobro na rast redkvic, zato ju ne sadijo skupaj. Privla\xc4\x8di \xc4\x8debele, muhe trepetavke in metulje, zato ima mesto tudi v divjem vrtu. Uporaben je tudi za omejevanje \xc5\xa1kodljivcev in za spodbujanje opra\xc5\xa1itev brez uporabe nenaravnih metod._NEWLINE_Li\xc4\x8dinke nekaterih vrst metuljev, vklju\xc4\x8dno z zelnato sovko, se z o\xc5\xbeepom hranijo.\n_START_SECTION_\nShranjevanje\n_START_PARAGRAPH_\nListi o\xc5\xbeepa se lahko ohranijo s su\xc5\xa1enjem. Nabirajo se naj na suh dan, na vrhuncu njihove rasti, ko je koncentracija aktivnih snovi najvi\xc5\xa1ja. Su\xc5\xa1enje naj bo hitro, na ne premo\xc4\x8dni svetlobi, da se ohrani vsebnost njegovih aromati\xc4\x8dnih sestavin ter prepre\xc4\x8di oksidacija drugih sestavin. Za su\xc5\xa1enje je potrebno dobro kro\xc5\xbeenje zraka ter temperatura 20\xe2\x80\x9332 \xc2\xb0C, npr. su\xc5\xa1ilna omara z odprtimi vrati ali son\xc4\x8dna soba. Listi o\xc5\xbeepa so suhi v pribli\xc5\xbeno \xc5\xa1estih dneh, ob dalj\xc5\xa1em su\xc5\xa1enju se bodo po\xc4\x8dasi razbarvali in izgubili svoj okus. Posu\xc5\xa1eni listi\xc4\x8di se spravijo v \xc4\x8diste, suhe posode, ki dobro tesnijo; tako spravljeni bodo ostali uporabni 12\xe2\x80\x9318 mesecev.\n_START_SECTION_\nUporaba\n_START_PARAGRAPH_\nO\xc5\xbeep je sestavina kolonjskih vod in likerja Chartreuse. Uporablja se tudi za barvanje alkoholne pija\xc4\x8de absint, skupaj z meliso in romanskim pelinom. V zdravilnih pripravkih se uporablja v kombinaciji z drugimi zeli\xc5\xa1\xc4\x8di, kot npr. sladkim korenom, predvsem za zdravljenje plju\xc4\x8dnih bolezni. Njegove glavne u\xc4\x8dinkovine so eteri\xc4\x8dna olja, \xc4\x8dreslovine, flavonoidi, gren\xc4\x8dine in urzolna kislina. O\xc5\xbeep deluje protibakterijsko, proti pokanju kapilar, protivnetno itd. Pomaga pri pribli\xc5\xbeno 81 razli\xc4\x8dnih bolezenskih stanjih, vklju\xc4\x8dno z rakom, bronhitisom, pri nespe\xc4\x8dnosti, edemih, prehladih itd. Zau\xc5\xbeit v obliki izvle\xc4\x8dka ali \xc4\x8daja olaj\xc5\xa1a izka\xc5\xa1ljevanje sluzi iz dihalnih poti in s tem olaj\xc5\xa1a dihanje, prav tako pa uravnava krvni pritisk in pomaga pri izlo\xc4\x8danju plinov. Pomaga tudi pri te\xc5\xbeavah s krvnim obtokom, epilepsiji, vro\xc4\x8dini, protinu in te\xc5\xbeavah s telesno te\xc5\xbeo. Vro\xc4\x8di obkladki iz sve\xc5\xbeega o\xc5\xbeepa pomagajo pri celjenju ran. Uporaba med nose\xc4\x8dnostjo se odsvetuje.\n_START_SECTION_\nUporaba v ritualne namene\n_START_PARAGRAPH_\nO\xc5\xbeep je v hebrejski veri sveta rastlina, ki se v Hebrejski bibliji ve\xc4\x8dkrat pojavi kot ezov. V Exodusu 12:22 dobijo Judje v Egiptu navodilo: 'Vzemite \xc5\xa1op hizopa in ga pomo\xc4\x8dite v kri v skledi in z njo poma\xc5\xbeite naddurje in podboja! Nobeden izmed vas naj do jutra ne hodi ven skozi vrata svoje hi\xc5\xa1e.' Sve\xc4\x8deniki Salomonovega templja (Leviticus 14:4-7, 14:49-52, 19:6, 18) so ga uporabljali v o\xc4\x8di\xc5\xa1\xc4\x8devalnih ritualih razli\xc4\x8dnih vrst. O\xc5\xbeep pogosto uporabljajo v katoli\xc5\xa1kem ritualu, pri katerem duhovnik vejico o\xc5\xbeepa pomo\xc4\x8di v blagoslovljeno vodo in s tem pokropi kongregacijo, da jo blagoslovi. Novej\xc5\xa1e raziskave ka\xc5\xbeejo, da rastlina, ki se omenja v Bibliji, ni enaka kot o\xc5\xbeep, ki ga poznamo danes, ampak je eno od mnogih drugih zeli\xc5\xa1\xc4\x8d.   V Talmudu o\xc5\xbeep imenujejo \xd7\x90\xd7\x91\xd7\xa8\xd7\xaa\xd7\x90 in velja kot zdravilo za prebavo.\n_START_SECTION_\nUporaba v kulinariki\n_START_PARAGRAPH_\nO\xc5\xbeep da rahlo grenak okus. Dodajamo ga kot za\xc4\x8dimbo juham, solatam ali mesnim jedem. Uporabljamo ga v zmernih koli\xc4\x8dinah, saj je njegov okus zelo mo\xc4\x8dan."